Minenn frunntlyckenn gruth myth vormoghe allisz ghudenn stets vorgeszannth. Erszamenn vo&#x0364;rszichtigenn vnndt wollwyszenn, byszunnder leuenn nabere, ghudenn frunde vnndt ghunnre, my ysz ennckede vorgekamenn vnndt tho wetennde ghewordenn wo juwe borghere vnndt koeplu&#x0364;de vaste ghu&#x0364;dere jnn de Nv vnndt tor Narwe senndenn, dar mede se ere kopennsschopp dryuenn vnndt brukenn. Ysz myne frunntlyke warnynnghe vnndt begher, gy woll donn vnndt vnnderrichtenn de juwe, dat sehe vormydenn vnndt nycht enn szegelenn ofte wannckenn dorch der Swedisschenn crone strome ofte water. Willen de juwe herwert kamenn ofte nha Abo szegellenn, sallenn vngeweigert weszenn vnndt alle wille bewyset werden; vnndt oft jemannt were, de vppe synn egene euenture jn de Nv oft tor Narwe gedechte tho reyszennde, nycht gedennckennde dusser frunntlyckenn warnynnghe to rokennde ofte to achtennde vnndt denne deszhaluenn jnn schadenn queme, desz enn denke he nemannde klaghenn, wennthe yk vaken jnn frunntlyker thouorszicht jme vorledene zomer juwen erszamenn wyszheidenn geschreuenn vnndt gebedenn hebbe, gy vmbe gude naberschopp vnndt nha older wo&#x0364;nnheit dussenn schamelenn ludenn soltes ene last oft hunndert herwert gunnenn wolden, dat szo nicht mochte to gestedeth werdenn vnndt deszhaluenn myne fruntlycke bede vorstrouweth vnndt vor nycht vorslagenn wardt; vnndt hadde my vormodet gutlyker naberschopp ann jw to vynndennde denne my beyegennth ysz, vormodennde my gy jw hir anne woll wetenn tho hebbennde. Wesz ik sust vormach jw to gude irkennenn vnndt doenn, sollenn my gerne vynndenn gutwillich na gebore, juwe ersame wysheide, de ik Gode allmechtich wollmogennde lange starck vnndt geszunt beuele. Screuen vppe Wyborch desz dinxdages vor natiuitatis Marie jme etc. lxxxj(tenn) jare. Laurennsz Axelszonn tho Aarstede, ritter, houethmann vppe Wyborch etc. Adress: Denn erszamenn, voerszichtighenn vnndt wollwyszenn mannenn herenn borgermeysterenn vnndt radtmannenn der stadt Reuall, synenn byszunder leuenn naberenn, ghudenn frundenn vnndt ghunnerenn.